b'\n_START_ARTICLE_\nOlympian arkeologinen museo\n_START_SECTION_\nHistoria ja rakennus\n_START_PARAGRAPH_\nOlympian vanha arkeologinen museo oli perustettu vuonna 1885. Se toimi Olympian pyh\xc3\xa4kk\xc3\xb6alueen luoteispuolella sijaitsevassa uusklassisessa rakennuksessa, joka on nykyisin Olympian kisojen historian museon k\xc3\xa4yt\xc3\xb6ss\xc3\xa4. Museo oli Kreikan ensimm\xc3\xa4isi\xc3\xa4 maakunnallisia museoita. Rakennus k\xc3\xa4rsi vuosien my\xc3\xb6t\xc3\xa4 vaurioita maanj\xc3\xa4ristyksiss\xc3\xa4. Lis\xc3\xa4ksi arkeologisissa kaivauksissa l\xc3\xb6ytyi vuosien varrella yh\xc3\xa4 lis\xc3\xa4\xc3\xa4 merkitt\xc3\xa4vi\xc3\xa4 esineit\xc3\xa4. T\xc3\xa4m\xc3\xa4n vuoksi n\xc3\xa4htiin tarpeelliseksi rakentaa uusi museo. Uusi museorakennus rakennettiin vuosina 1966\xe2\x80\x931975. Museo otettiin k\xc3\xa4ytt\xc3\xb6\xc3\xb6n lopulta vuonna 1982. Sen avasi tuolloin kulttuuriministerin\xc3\xa4 toiminut Mel\xc3\xadna Merko\xc3\xbari. Museo kunnostettiin Ateenan vuoden 2004 olympialaisia varten, koska tuolloin alueelle oli odotettavissa suuri m\xc3\xa4\xc3\xa4r\xc3\xa4 kisaturisteja._NEWLINE_Museorakennus sijaitsee Olympian arkeologisen alueen pohjoispuolella. Museon varsinaisiin n\xc3\xa4yttelytiloihin kuuluu vestibyyli sek\xc3\xa4 12 n\xc3\xa4yttelysalia. Rakennuksen suunnittelussa on otettu huomioon maanj\xc3\xa4ristysten siet\xc3\xa4minen, ja merkitt\xc3\xa4vimm\xc3\xa4t taideteokset on suojattu erikseen t\xc3\xa4h\xc3\xa4n suunnitelluilla rakenteilla. Museon yhteydess\xc3\xa4 toimii muun muassa kirja- ja matkamuistomyym\xc3\xa4l\xc3\xa4 sek\xc3\xa4 kahvila. Lis\xc3\xa4ksi museossa on konservointi-, varasto- sek\xc3\xa4 muita tiloja.'